כריסטופורוס פאפאקליאטיס

כְרִיסְטוֹפוֹרוֹס פָּאפָּאקַלְיָאטִיס (ביוונית: Χριστόφορος Παπακαλιάτης; באנגלית: Christoforos Papakaliatis; נולד ב-23 בדצמבר 1975) הוא שחקן, במאי קולנוע וטלוויזיה, ותסריטאי יווני. (ברשתות חברתיות או לצורך קרדיטים באנגלית, הוא מוצג לעיתים בשם הפרטי האנגלי "כְּרִיסְטוֹפֵר" – Christopher). בדרך כלל, פאפאקליאטיס משחק בעצמו בסדרות שהוא יוצר עבור ערוצי הטלוויזיה ביוון, וכן שיחק בתפקידים הראשיים בסרטים שאותם כתב וביים. ב-17 במרץ 2023 יצאה בהזרמת מדיה ב"נטפליקס" העונה הראשונה של סדרת הטלוויזיה "המאסטרו והים" פרי יצירתו, לאחר שקצרה שבחים ביוון ובקפריסין. זוהי הסדרה היוונית הראשונה המוזרמת ב"נטפליקס". בנוסף, פאפאקליאטיס מוכר מחוץ למדינתו בזכות סרטו הבין-לאומי משנת 2015, שהוקרן בישראל בשם "אהבה יוונית". כריסטופורוס פאפאקליאטיס נולד בהרקליון בירת האי כרתים למנוליס פאפאקליאטיס, יליד כרתים, ולווילי מאלאמיס, דרום אפריקאית, בת למשפחה יוונית שמוצאה מהאי פאקסוס. הוריו, אשר הכירו לראשונה בלונדון, התגרשו כאשר כריסטופורוס היה בן ארבע, והוא גדל עם אימו באתונה, ביחד עם אחיו הצעיר פִילִיפּוֹס, ולמד באתונה בבית הספר לדרמה "ת'מליו" (בתעתיק לאנגלית: Themelio). יש לו אח ואחות למחצה מנישואיו השניים של אביו לסוזנה: סְטֵפָאנוֹס ונארה. אביו הוא איש עסקים בתחום התיירות והמלונאות, ובנוסף לחדרי מלון בכרתים, קורפו, פאקסוס, אפירוס וסרנדה שבאלבניה, האב מחזיק צי רחפות "קטמרן" ו"דולפין", וסירות המשמשות לתנועת תיירים בין האיים. אימו מפעילה בית מלון במבנה שהיה בעבר בית סבתה בפאקסוס. את תפקידו הראשון קיבל פאפאקליאטיס בשנת 1992, כשהיה בן 16, בעקבות מודעה בדבר חיפוש אחר שחקנים לסדרת טלוויזיה. זה היה תפקיד קטן בפרק בסדרה "הבלתי מקובלים" (ביוונית: "Οι Απαράδεκτοι"; קרי: אִי אָפָּרָדֵקְטִי), ששודרה בזמנה בערוץ הטלוויזיה "מֵגָה" (אנ'). לאחר מכן שיחק בהצלחה במספר סדרות נוספות, רובן ב"מגה", שבשנים הבאות היה מעין "ערוץ הבית" שלו. בשנת 1997 הוא דיבב ביוונית את דמותו המיתולוגית של הרקולס, בסרט המונפש "הרקולס" של חברת וולט דיסני. בשנת 1999, בגיל 24, החל פאפאקליאטיס ליצור סדרות טלוויזיה בעצמו. הסדרה הראשונה שכתב באותה שנה, הייתה "חיינו הם טיול (לחלופין: 'נסיעה' או 'מסלול')" (Η ζωή μας μια βόλτα. קרי: אִי זוֹאִי מָאס מְיָה ווֹלְטָה), ששודרה במהלך 1999–2000, ובה הוא גם כיכב בתפקיד הראשי. הסדרה זכתה להצלחה רבה אצל המבקרים כמו גם בקרב צופי הטלוויזיה. בעקבות זאת, לאחר שהסיכום הראשוני כלל 14 פרקים, "מגה" הזמינו ממנו עשרה פרקים נוספים. בעונה הבאה (2000–2001), כתב ושיחק בסדרת הדרמה הרומנטית "שמור (או: שמרי) עלי" (Να με προσέχεις. קרי: נָה מֵה פְּרוֹסֵחִיס), שעסקה בשני אחים המאוהבים באותה אישה, סוגיה שעוררה בזמנה ויכוח ציבורי. סדרה נוספת שנויה במחלוקת, הייתה "עצום את העיניים" (Κλείσε τα μάτια. קרי: קְלִיסֵה טָה מַטְיָה), אותה יצר ובה כיכב בתפקיד הראשי. הסדרה הציגה, בפעם הראשונה בתולדות הטלוויזיה ביוון, נשיקה בין שני גברים. בעקבות זאת הטילה המועצה היוונית לרדיו וטלוויזיה קנס על פאפאקליאטיס, אך הקנס בוטל על ידי בית המשפט העליון. הסדרה, שבמרכזה אהבתן של אם ובתה לאותו גבר, שודרה במשך שלוש עונות שכללו 31 פרקים, בשנים 2002–2004, ובאותה עת זו הייתה הסדרה הנצפית ביותר ביוון. בסדרה זו גם עשה פאפאקליאטיס את צעדיו הראשונים כבמאי, עת ביים את העונות השנייה והשלישית שלה. במקביל, בשנת 2002 הוא כתב תסריט ושיחק בסרט הטלוויזיה "שלוש משאלות" (Τρεις Ευχές. קרי: טְרִיס אֶפְחֵס), אשר שודר בערוץ "מגה". אחרי הפוגה של עונה אחת, חזר פאפאקליאטיס לטלוויזיה עם הסדרה "יומיים בלבד" (Δυο μέρες μόνο. קרי: דִיאוֹ מֵרֵס מוֹנוֹ), ששודרה במשך שתי עונות, בין אוקטובר 2005 לדצמבר 2006, וכללה 18 פרקים. במרכז הסדרה גבר ואישה שהיו בעבר בזוגיות, ואהבתם ניצתת מחדש כאשר הם נפגשים במקרה, יום לפני שהגבר מתגייס לצבא יוון, והאישה מתחתנת. פאפאקליאטיס השתתף בוידאו קליפ הרשמי של שיר הנושא של הסדרה, שביצעה דימיטרה גלאני. בעונת 2009–2010 שודרה ב"מגה" הסדרה החמישית במספר שיצר פפאקליאטיס ובה שיחק, בשם "4" (Τέσσερις, קרי: טֵסֵרִיס), ועוסקת בארבעה אחים שאחרי מותו הלא צפוי של אביהם, מגלים את הסודות האפלים של משפחתם. בריאיון עיתונאי שנתן ביולי 2012, הביע פאפאקליאטיס מיאוס מעבודה עם מפיקי סדרות בערוצי הטלוויזיה הפרטיים, ובאותה שנה פנה לתחום הקולנוע, ושיחק לצידם של קתרין דנב וסבסטיאן קוך (אנ') בסרט הקולנוע הרוסי-יווני "אלוהים אוהב קוויאר" (אנ') שביים יאניס זמאראגדיס (אנ'). בחג המולד 2012 יצא ביוון סרט הביכורים שלו כתסריטאי ובמאי בקולנוע, בשם "Av..." (קרי: אָן...; מילולית: "אִם..."), נקרא באנגלית "What If..." (אנ'), והוקרן בישראל בשם "יוון סיפור אהבה". זוהי דרמה רומנטית שבה גילם פאפאקליאטיס את דמותו של דימיטריס, כשלצידו מרינה קאלוגירו בדמותה של כריסטינה. העלילה לא ליניארית, אלא הסרט מתפצל מסצנה פותחת אחת לשני סיפורים שונים בתכלית לפי ההחלטות שמחליט דימיטריס, ושני הסיפורים מתכנסים לסוף משותף. הסרט הצליח מאוד, הוקרן בבתי הקולנוע ביוון במשך יותר מארבעה חודשים, מכר יותר מחצי מיליון כרטיסים, והכניס בקופות סכום בשווי 4 וחצי מיליון דולר. הסרט פתח את פסטיבל הקולנוע היווני שהתקיים בבריזבן, אוסטרליה, ב-31 באוקטובר 2013, והוקרן בפסטיבלי קולנוע רבים, אך לא יצא בהפצה בין-לאומית. בשנת 2013 התקבל הסרט לחלק התחרותי של פרס גלובוס הזהב, אך לא הגיע לשלבים הסופיים של התחרות. בשנת 2017 נמכר התסריט לטורקיה, וב-2019 יצא בהזרמת מדיה רימייק טורקי בשם "Bir Ask Iki Hayat" (תרגום מילולי: "אהבה אחת, שני חיים"). בשנת 2015 יצא סרטו השני של פאפאקליאטיס, "Ένας άλλος κόσμος" (קרי: אֵנָאס אָלוֹס קוֹזְמוֹס; בתרגום חופשי: "עולם אחר"), שהופץ מחוץ ליוון בשם "Worlds Apart" (בתרגום חופשי: "עולמות נפרדים") והוקרן בישראל בשם "אהבה יוונית". בנוסף לפאפאקליאטיס שכתב, ביים, הפיק ומשחק בסרט, השתתפו בו גם ג'יי קיי סימונס והשחקן הישראלי תאופיק ברהום. העלילה מתארת שלושה סיפורי אהבה בין יוונים לזרים, על רקע גלי ההגירה והמשבר הכלכלי בדרום אירופה בכלל, וביוון בפרט. הסרט הכניס 5 מיליון דולר ביוון, והיה בזמנו לסרט הרווחי ביותר במדינה מזה עשור, כאשר הכנסותיו עלו על הכנסותיהם של שוברי הקופות "מלחמת הכוכבים - פרק 7: הכוח מתעורר" ו"ספקטר", הסרט ה-24 בסדרת סרטי ג'יימס בונד. בסך הכל, הסרט הוקרן ב-25 מדינות, בנוסף על יוון. בשנת 2017 דיבב פאפאקליאטיס את דמותו של באטמן בפסקול היווני של הסרט המונפש "סרט לגו באטמן". בשנת 2018 פאפאקליאטיס צילם והפיק סרט תיעודי לא מתוסרט בשם "עולם אחד", עבור הסניף היווני של ארגון הסיוע ההומניטרי הבין-לאומי "ActionAid" (אנ'), הפועל בגאנה, נפאל ויוון. במסגרת ביקורו בגאנה, הוא השתתף בתוכנית החסויות של הארגון, ותמך בילדה בת 7 ממחוז בולגטאנגה (אנ') בצפון-מזרח גאנה, אחד המחוזות העניים ביותר במדינה. בביקורו בנפאל נפגש פאפאקליאטיס עם נשות קאסטת דלית, ושוחח עם אנשים שנפגעו ברעידת האדמה בשנת 2015. באפריל 2021 פורסם שפאפאקליאטיס חוזר לטלוויזיה אחרי היעדרות בת כעשר שנים, עם מיני סדרה אירוטית חדשה בת תשעה פרקים. הסדרה, ששמה הלועזי הוא "Maestro" (אנ'), שודרה בערוץ "מגה" היווני בין התאריכים 13 באוקטובר–15 בדצמבר 2022, ועלתה לשידור ב"נטפליקס" ביוון וקפריסין ב-19 בדצמבר 2022. לאור הצלחתה, רכשה "נטפליקס" את זכויות השידור הבינלאומיות, והסדרה הופצה לשידור ברחבי העולם ב-17 במרץ 2023 בשם האנגלי "Maestro in Blue", ובישראל – בשם העברי "המאסטרו והים". זוהי סדרת הטלוויזיה היוונית הראשונה אי-פעם, שעולה לשידור ב"נטפליקס". פאפאלקיאטיס כתב וביים, ומגלם בסדרה את אורסטיס, מוזיקאי המגיע לאי פאקסוס לחדש פסטיבל מוזיקה מקומי בעיצומה של מגפת הקורונה, ונקלע למסכת של אהבות, תככים ודרמה משפחתית. איתו מככבת קלליה אנדריאולאטו (ביוונית: Κλέλια Ανδριολάτου), ולצידם משתתפים חאריס אלקסיו, מריה קאבויאני אשר כיכבה לצידו ב"אהבה יוונית", פאניס מוראטידיס (אנ') ומריסה טריאנדפילידו (יוו'). צילומי הסדרה התקיימו בפאקסוס. לאור הצלחת העונה הראשונה מחוץ ליוון וקפריסין, העונה השנייה, בת 6 פרקים, יצאה לשידור גלובלי בנטפליקס ב-16 במאי 2024. פאפאקליאטיס שיחק במספר הפקות בתיאטרון היווני: בשנים 1996–1998 גילם פאפאקליאטיס לראשונה תפקיד ראשי בתיאטרון, במחזה "הורים איומים" מאת ז'אן קוקטו. בשנים 1999–2000 שיחק בתפקיד הראשי במחזה "הגנב" מאת מריה פאקום (אנ'). בשנת 2001 הוא שיחק בעיבוד לתיאטרון של הסרט "חברים לרצח". בשנת 2007 שיחק במונודרמה (אנ') "הקול האנושי" מאת ז'אן קוקטו. בשנים 2011–2012 הוא גילם את וולפגנג אמדאוס מוצרט במחזה "אמדאוס" מאת פיטר שאפר. לאור הצלחתו בקופות, המחזה המשיך לעונה נוספת. פאפאקליאטיס הוא חבר האקדמיה הבין-לאומית לאמנויות ומדעי הטלוויזיה (EMMY International), החל משנת 2006. פאפאקליאטיס שוהה ברוב ימות השנה בלוס אנג'לס לצורך פיתוח פרויקטים לטלוויזיה ולקולנוע, מגיע ליוון בעיקר בעונות הקיץ, ומבלה חלק ניכר מחופשות הקיץ שלו בפאקסוס. כמו כן, הוא מתעתד להיכנס לעסקי התיירות בפאקסוס, ולהקים באי חדרי מלון משלו. פאפאקליאטיס מוכר כאוהד קבוצת הכדורגל "פנאתינאיקוס". כריסטופורוס פאפאקליאטיס, ברשת החברתית פייסבוק כריסטופורוס פאפאקליאטיס, ברשת החברתית אינסטגרם כריסטופורוס פאפאקליאטיס, במסד הנתונים הקולנועיים IMDb (באנגלית) כריסטופורוס פאפאקליאטיס, באתר AllMovie (באנגלית) כריסטופורוס פאפאקליאטיס, במסד הנתונים הקולנועיים KinoPoisk (ברוסית) סרטונים בערוץ של כריסטופורוס פאפאקליאטיס, באתר יוטיוב Tom Ford. Christoforos Papakaliatis Net Worth. Net Worth Post. Retrieved May 29, 2021 Christopher Papakaliatis. IMDb. Retrieved April 20, 2021 Who is Christopher Papakaliatis Dating Now?. Dating Celebs. Retrieved April 21, 2021 כריסוטופורוס פאפאקליאטיס, ברשת החברתית פייסבוק Christoforos Papakaliatis. Trakt TV. Retrieved April 21, 2021 Kokkinidis, Tasos (March 16, 2023). ‘Maestro in Blue’: The First Greek Series Now Streaming on Netflix. Greek reporter, retrieved March 18, 2023 Actor Christoforos Papakaliatis. PeoplePill. Retrieved March 22, 2023 Τα αδέλφια Παπακαλιάτη: Οι γόηδες Φίλιππος και Στέφανος και η όμορφη Νάρα. iefimerida. 29 Δεκεμβρίου 2015 Ο Χριστόφορος μάς γνωρίζει την οικογένεια Παπακαλιάτη. IN Greece. 30 Μαρτίου 2019 Το νέο επιχειρηματικό βήμα του πατέρα του Παπακαλιάτη, στην Αλβανία. iefimerida. 9 Μαΐου 2018 Oi aparadektoi (1991–1993) Full Cast & Crew. IMDb. Retrieved April 20, 2021 Ο Χριστόφορος Παπακαλιάτης επιστρέφει στο Mega - Η νέα σειρά που ετοιμάζει. News 24/7. 12 Απριλίου 2021 Dio Meres Mono, בביצוע דימיטרה גלני, וידאו קליפ של השיר באתר יוטיוב Ο Χριστόφορος Παπακαλιάτης μιλάει για τη νέα του ταινία. I Love Style, 25 Ιουλίου 2015 Cinema: Αν... (What If) του Χριστόφορου Παπακαλιάτη (2012). My Film Greece. retrieved June 6, 2021 Anastasios Papapostolou. “What If” you never watch this interview with Christopher Papakaliatis…. Greek Reporter. May 31, 2013. Retrieved May 24, 2021 יוון סיפור אהבה/What if.... באתר סינמה סיטי. אוחזר ב-24 במאי 2021 What If... (2012). IMDb. Retrieved May 24, 2021 Maria Papathanasiou, The Delphi Bank 20th Greek Film Festival Opens in Australia. Greek Reporter. October 26 2013 Bir Ask Iki Hayat. Binged. Retrieved May 24, 2021 Bir Ask Iki Hayat (2019). IMDb. Retrieved May 24, 2021 Παπακαλιάτης, Πηλιχού, Φάνης Μουρατίδης και Παπασπηλιόπουλος στην μεταγλώττιση της "Ταινίας LEGO® Batman". The Best. 13 Νοεμβρίου 2016 "One World": The - without script - film by Christoforos Papakaliatis for ActionAid. Athina 9.84, March 24 2019 Ο Χριστόφορος Παπακαλιάτης διηγείται τις συγκλονιστικές του εμπειρίες από την Γκάνα. iefimerida. 21 Φεβρουαρίου, 2018 ישעיהו, עידו‏, יורשים, טד לאסו, סרט לות'ר, המנדלוריאן: סדרות מומלצות לחודש מרץ 2023, באתר וואלה, 28 בפברואר 2023 Maestro: Today the premiere on Netflix for Papakaliati’s series. Hellas Posts English, December 19, 2022. Retrieved January 20, 2023 Χάρις Αλεξίου: Πρωταγωνίστρια στη νέα σειρά του Χριστόφορου Παπακαλιάτη. Lady Times. 20 Απριλίου 2021 Ο Χριστόφορος Παπακαλιάτης στους Παξούς: Ψάχνει σκηνικό για τη νέα του σειρά. iefimerida. 19 Απριλίου, 2021 Prete, Giovanni (December 19, 2022). First Greek Series, “Maestro,” Makes Netflix Debut. Greek Reprter. Retrieved January 20, 2023 Bjork Kapsali, Paulina (December 21, 2022). ‘Maestro in Blue’ – The first Greek series on Netflix. Ekathemerini. Retrieved January 20, 2023 Netflix Acquisition of the Series "Maestro" is the first Greek show on the streaming service. Greek City Times, December 2, 2022). Retrieved January 20, 2023 Kokkinidis, Tasos (May 16, 2024). ‘Maestro in Blue’ Season 2 Premiers on Netflix This Thursday. Greek Reporter. Retrieved May 25, 2024 Christopher Papapkaliatis Awards. IMDb. Retrieved May 31 2021 O Γιώργος Πυρπασόπουλος αποκαλύπτει γιατί δεν κάνει πια παρέα με τον Χριστόφορο Παπακαλιάτη. iefimerida. 26 Οκτωβρίου 2020 Χριστόφορος Παπακαλιάτης : Στιγμές χαλάρωσης στον προσωπικό του παράδεισο. Vita. 15 Ιουλίου 2020 Η μαγευτική παραλία στους Αντίπαξους όπου κάνει διακοπές ο Παπακαλιάτης -Αποθέωση στο Instagram. iefimerida. 9 Ιουλίου 2020 Γιάννης Γιάννης. "Πράσινοι" και "ερυθρόλευκοι" επώνυμοι οπαδοί!. Sport 24. 21 Φεβρουάριου 2015